SKRIFTLIG FORESPØRGSEL E-1988/01

af Dorette Corbey (PSE) og Jan Wiersma (PSE) til Kommissionen

(6. juli 2001)

Om: ICAO's 33. møde (den 25. september til den 5. oktober 2001)

Den 14. december 2000 vedtog Parlamentet en beslutning om Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om beskatning af motorbrændstof til fly(1), hvori Parlamentet opfordrede formandskabet og Kommissionen til at holde Parlamentet fuldt orienteret om ICAO's 33. møde, der er berammet til afholdelse fra den 25. september til den 5. oktober 2001.

Når henses til klimaspørgsmålet og luftfartens andel i CO2-emissionerne, synes ICAO-mødet - også under hensyn til EU's strategi for bæredygtig udvikling - at være en god lejlighed til at træffe konkrete foranstaltninger med henblik på at begrænse de emissioner af drivhusgasser, der hidrører fra luftfarten.

1. Kan Kommissionen oplyse, hvad EU's bidrag vil være, navnlig hvad angår afgifter på motorbrændstof til fly? Hvilke andre foranstaltninger til begrænsning af CO2-emissionerne fra luftfarten foreslår EU? Hvad er EU's reaktion på Boeings udvikling af et højhastighedsfly (Sonic Cruiser), der forbruger 35 % mere brændstof end normale fly (se The Times fra den 19. juni 2001)?

2. Agter Kommissionen i god tid forud for ICAO's 33. møde at orientere Parlamentet om EU's bidrag? Hvis det er tilfældet, hvornår, på hvilken måde og af hvem vil denne orientering blive givet?

3. Agter Kommissionen efter ICAO's 33. møde at orientere Parlamentet om resultaterne af denne konference? Hvis det er tilfældet, hvornår, på hvilken måde og af hvem vil denne orientering blive givet?

(1) KOM(2000) 110 - C5-0207/2000 - 2000/2114(COS).

Svar afgivet på Kommissionens vegne af Loyola de Palacio

(6. september 2001)

Det belgiske formandskab forelægger på den 33. generalforsamling i organisationen for international civil luftfart (ICAO) papirer vedrørende en lang række spørgsmål på vegne af Fællesskabet og dets medlemsstater. Vedrørende miljøbeskyttelse (punkt 14 på dagsordenen) forelægger det papirer vedrørende flystøj, flyemissioner og markedsbaserede foranstaltninger.

Hvad angår markedsbaserede foranstaltninger, vil det - med henblik på international luftfart - tilskynde til praktisk vejledning til på kort sigt at gennemføre f.eks. frivillige aftaler, afgifter på flybrændstof og emissionsforbundne afgifter og på længere sigt et åbent emissionshandelsprogram, som er foreneligt med principperne i Kyoto-protokollen. Kommissionen har til hensigt fortsat at bidrage til arbejdet i ICAO og har også til hensigt at arbejde sammen med medlemsstaterne og Europa-Parlamentet for at udvikle politikker og foranstaltninger på europæisk niveau, alt efter tilfældet.

Boeings forslag om at udvikle et højhastighedsfly understreger, hvor vigtigt det er at fastsætte miljøstandarder og økonomiske incitamenter, som skal gennemføres på europæisk plan og på verdensplan for at fremme udviklingen af mere brændstofeffektive fly.

Kommissionen skitserede i sin erklæring på Europa-Parlamentets plenarmøde den 2. juli 2001 sin holdning vedrørende det kommende ICAO-møde. Ovennævnte papirer stilles til rådighed for Parlamentet, så snart Rådet har godkendt dem, og de er blevet forelagt ICAO.

Kommissionen informerer Parlamentet om generalforsamlingens resultat i den form, de kompetente parlamentsorganer ønsker.